### NN 4/2020 (10.1.2020.), Odluka o obračunu i naplati naknade za razvoj za izgradnju komunalnih vodnih građevina na području Općine Podstrana

Vodovod i kanalizacija d.o.o. Split

59

Na temelju članka 52. Zakona o financiranju vodnog gospodarstva (»Narodne novine« 153/09, 90/11, 56/13, 154/14, 119/15, 120/16, 127/17, 66/19) i članka 23. Zakona o vodnim uslugama (»Narodne novine« 66/19), Skupština trgovačkog društva Vodovod i kanalizacija d.o.o. Split na svojoj 108. sjednici održanoj 20. prosinca 2019. godine donosi

ODLUKU

O OBRAČUNU I NAPLATI NAKNADE ZA RAZVOJ ZA IZGRADNJU KOMUNALNIH VODNIH GRAĐEVINA NA PODRUČJU
 OPĆINE PODSTRANA

Članak 1.

Ovom Odlukom utvrđuje se obveza plaćanje naknade za razvoj za izgradnju komunalnih vodnih građevina na području Općine Podstrana, obveznici plaćanja, osnovica za obračun, način određivanja visine i obračuna, način i rokovi plaćanja te nadzor nad obračunom i naplatom.

Članak 2.

Korištenje sredstava naknade za razvoj za izgradnju komunalnih vodnih građevina na području Općine Podstrana određuje se sukladno godišnjem planu gradnje komunalnih vodnih građevina kojeg donosi Skupština Vodovod i kanalizacije d.o.o., Split.

Članak 3.

Osnovica za izračun naknade za razvoj je jedinica mjere isporučene vodne usluge (m³).

Naknada za razvoj na području Općine Podstrana iznosi 1,00 kn/m³ isporučene vodne usluge za sve korisnike.

Članak 4.

Obveznici plaćanja naknade za razvoj po ovoj Odluci su korisnici usluge javne vodoopskrbe i odvodnje, odnosno korisnici vodnih usluga na području Općine Podstrana.

Članak 5.

Naknada za razvoj obračunava se i naplaćuje putem računa za vodne usluge na kojima se posebno iskazuje.

Račune za vodne usluge obveznicima plaćanja ispostavlja Vodovod i kanalizacija d.o.o., Split kao isporučitelj vodnih usluga.

Članak 6.

Naknada za razvoj prihod je Vodovoda i kanalizacije d.o.o., Split kao isporučitelja vodnih usluga.

Prihod od naknade za razvoj koristi se za financiranje gradnje komunalnih vodnih građevina sukladno planu gradnje komunalnih vodnih građevina, odnosno za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga kojeg donosi Skupština Vodovoda i kanalizacije d.o.o., Split.

Vodovod i kanalizacija d.o.o., Split je u obvezi prikupljenu naknadu za razvoj za izgradnju komunalnih vodnih građevina na području Općine Podstrana evidentirati u svojim poslovnim knjigama na posebnom kontu (poziciji).

Članak 7.

Nadzor nad obračunom i naplatom naknade za razvoj za izgradnju komunalnih vodnih građevina na području Općine Podstrana obavljati će nadležno tijelo Općine Podstrana.

Članak 8.

Ukupno prikupljena, a neutrošena sredstva naknade za razvoj za izgradnju komunalnih vodnih građevina na području Općine Podstrana do dana stupanja na snagu ove Odluke, koristit će se za izgradnju komunalnih vodnih građevina na području Općine Podstrana u 2020. godini.

Članak 9.

Ova Odluka se donosi za razdoblje važenja plana gradnje komunalnih vodnih građevina.

Članak 10.

Ova Odluka objavit će se u »Narodnim novinama« i dostavit će se Vijeću za vodne usluge u roku od pet dana od dana donošenja.

Članak 11.

Ova Odluka objavit će se u »Narodnim novinama«, a stupa na snagu 1. siječnja 2020. godine.

Split, 20. prosinca 2019.

Punomoćnik predsjednika Skupštine
 trgovačkog društva Vodovod i kanalizacija d.o.o.
 Nino Vela, dipl. ing. građ., v. r.